Eelnõu 20.02.2025

Esitaja: vallavalitsus

Ettekandja: sotsiaalosakonna juhataja

Terje Lihtsa



**KANEPI VALLAVOLIKOGU**

**MÄÄRUS**

Kanepi 20.02.2025 nr 1-2/

**Sotsiaalhoolekandelise abi andmise korra muutmine ja raske ja sügava puudega lastele sotsiaalteenuste osutamiseks toetuse andmise ja maksmise korra kehtetuks tunnistamine**

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja sotsiaalhoolekande seaduse § 14 lg 1 ja 2 alusel.

**§ 1. Sotsiaalhoolekandelise abi andmise korra muutmine**

**Kanepi Vallavolikogu 23.01.2018 määruses nr 5 „Sotsiaalhoolekandelise abi andmise kord“ tehakse järgmised muudatused:**

1) § 47 lõike 2 punktid 1 kuni 9 tunnistatakse kehtetuks. Paragrahvi § 47 lõiget 2 täiendatakse punktidega 11 ja 111 järgmises sõnastuses:

„ 11)vaimse tervise teenus, mille eesmärk on nõustamisega toetada isiku psühhosotsiaalset heaolu ja vaimset tervist. Vaimse tervise teenused on psühholoogi teenus, perenõustamisteenus, perelepitusteenus, kriisiabi sh laste leinalaagris osalemine, tugirühmades ja tugiprogrammides osalemine, sõltuvusravil osalemine või muud isikut toetav teenus;“

„111)vanemluse toetamise teenus;“.

2) § 48 punktid 5 ja 6 tunnistatakse kehtetuks.

3) § 56 lõiked 3 ja 4 tunnistatakse kehtetuks. § 56 lõiget 1 muudetakse ja asendatakse sõna „puudega“ sõnadega „suure hooldusvajadusega“. § 56 lõiget 2 muudetakse ja täiendatakse teise lausega järgmises sõnastuses: “ Hooldatav laps peab elama toetuse saajaga samas eluruumis.“

**§ 2. Raske ja sügava puudega lastele sotsiaalteenuste osutamiseks toetuse andmise ja maksmise korra kehtetuks tunnistamine**

Kanepi Vallavolikogu 23.01.2018 määrus nr 8 „Raske ja sügava puudega lastele sotsiaalteenuste osutamiseks toetuse andmise ja maksmise kord“ tunnistatakse kehtetuks.

**§ 3. Määruse rakendamine**

Määrus jõustub kolmandal päeval peale Riigi Teatajas avaldamist.

### Piret Rammul

### volikogu esimees

**SELETUSKIRI**

Kanepi Vallavolikogu määruse eelnõule

**Sotsiaalhoolekandelise abi andmise korra muutmine ja raske ja sügava puudega lastele sotsiaalteenuste osutamiseks toetuse andmise ja maksmise korra kehtetuks tunnistamine**

Kohaliku omavalitsuse korralduse seaduse (KOKS) § 22 lõike 1 punktist 5 kohaselt kuulub volikogu ainupädevusse toetuste andmise ja valla või linna eelarvest finantseeritavate teenuste osutamise korra kehtestamine. Sotsiaalhoolekande seaduse (SHS) § 14 volitab kohaliku omavalitsuse üksuse kehtestama sotsiaalhoolekandelise abi andmise korra, mis peab sisaldama vähemalt sotsiaalteenuste ja -toetuste kirjeldust ja rahastamist ning nende taotlemise tingimusi andes selgeid suuniseid selle kohta, et millistel tingimustel ja kuidas abi osutatakse ning kuidas tagatakse teenuse kättesaadavus.

Käesoleva eelnõuga esitatakse ettepanekud Kanepi Vallavolikogu 23.01.2018 määrusega nr 5 kehtestatud sotsiaalhoolekandelise abi andmise korra muutmiseks.

01.01.2025 jõustus sotsiaalhoolekandelise abi andmise seaduse muudatus, millega määratakse riigieelarvest kohaliku omavalitsuse üksusele riigieelarve võimalustest lähtudes toetus psühhosotsiaalse ja psühholoogilise abi (edaspidi koos vaimse tervise teenus) korraldamiseks. Käesolev muutmismäärus on esitatud vajadusest tagada reguleeritum vaimse tervise teenuse korraldamine Kanepi vallas.

Sotsiaalhoolekandelise abi andmise korra § 47 nimetab täiendavad vajaduspõhised sotsiaalteenused. Kehtivas määruses on need järgmised: psühholoogi nõustamisteenus; eripedagoogi nõustamisteenus; logopeedi teenus; perelepitusteenus; kriisiabi sh laste leinalaagris osalemine; tugirühmades ja tugiprogrammides osalemine; rehabilitatsiooniteenusel osalemine; sõltuvusravil osalemine; erihoolekandeteenusel osalemine; toiduabi; viipekeele teenus; muud toetavad teenused (§ 47 lg 2 p 1-12). Muudatusettepaneku kohaselt täiendatakse § 47 lõiget 2 punktiga 11 , milles koondatakse vaimse tervise teenuse mõiste alla selles sisalduvad teenused järgmiselt: vaimse tervise teenus, mille eesmärk on nõustamisega toetada isiku psühhosotsiaalset heaolu ja vaimset tervist. Vaimse tervise teenused on psühholoogi teenus, perenõustamisteenus, perelepitusteenus, kriisiabi sh laste leinalaagris osalemine, tugirühmades ja tugiprogrammides osalemine, sõltuvusravil osalemine või muud isikut toetav teenus. Senised sõnastused tunnistatakse kehtetuks. Samuti tunnistatakse kehtetuks eripedagoogi nõustamisteenus logopeedi teenus, mille osutamine on haridusvaldkonna eelarveline tegevus. Lõiget täiendatakse ka punktiga 111, mille kohaselt on täiendavaks sotsiaalteenuseks ka vanemluse toetamise teenus.

Kehtetuks tunnistatakse § 48 punktid 5 ja 6 mis loetlevad sotsiaalteenuste liikidena juba varasemalt kehtetuks tunnistatud koolilõputoetuse ja haigla voodipäevatasu toetuse.

Muudetakse § 56 sätestatud hooldajatoetuse regulatsiooni. Kehtivas sõnastuses makstakse hooldajatoetust puudega lapse hooldajale (lõige 1). Muudatusettepaneku kohaselt asendatakse sõna „puudega“ sõnastusega „suure hooldusvajadusega“. Selline sõnastus täidab paremini hooldajatoetuse eesmärki ja võimaldab toetust maksta lähtuvalt lapse vajadustest. Lõikesse 2 lisatakse täiendav tingimus lapse hooldajatoetuse saamiseks, et hooldatav laps peab elama toetuse saajaga samas eluruumis ning lõige 4 tunnistatakse kehtetuks (sõnastus: Puudega lapse hooldaja käesoleva korra tähenduses on vanem, võõrasvanem, eestkostja või perehoolduslepingu alusel last hooldav isik.). Samuti tunnistatakse kehtetuks lõige 3 (Täisealise puudega isiku hooldaja on vallavalitsuse korraldusega teist isikut hooldama määratud teovõimeline isik.), mis on juba reguleeritud sama määruse § 51 ja § 26.

Kehtetuks tunnistatakse Kanepi Vallavolikogu 23.01.2018 määrus nr 8 „Raske ja sügava puudega lastele sotsiaalteenuste osutamiseks toetuse andmise ja maksmise kord“. Nimetatud kord reguleerib riigieelarve toetusfondist eraldatud rahaliste vahendite kasutamist raske ja sügava puudega lastele sotsiaalteenuste osutamiseks ja rahastamiseks. 01.01.2023 jõustunud sotsiaalhoolekande seaduse § 156 lg 31-33 muudatus laiendab toetusfondi kasutamise lisaks ka suure hooldusvajadusega lapsele. Suure hooldusvajadusega lapse hooldamine on reguleeritud sotsiaalhoolekandelise abi andmise korras ning eraldi vaid raske ja sügava puudega lapse sotsiaalteenuseid reguleeriv kord ei ole asjakohane.

Muudatusettepanekud on heaks kiitnud volikogu sotsiaal- ja tervishoiukomisjon 05. veebruaril 2025.a toimunud koosolekul ja vallavalitsus 11.veebruaril 2025.a toimunud istungil.

Määrus jõustub kolmandal päeval pärast Riigi Teatajas avaldamist.

Eelnõu koostas

Katrin Slungin

vallasekretär